CELEX: 62021TN0078
Language: sk
Date: 2021-08-24 00:00:00
Title: Vec T-78/21: Žaloba podaná 24. augusta 2021 – PV/Komisia

25.10.2021   
            
            
               SK
            
            
               Úradný vestník Európskej únie
            
            
               C 431/38
            
         
      Žaloba podaná 24. augusta 2021 – PV/Komisia
      (Vec T-78/21)
      (2021/C 431/46)
      Jazyk konania: francúzština
      
         Účastníci konania
      
      
         Žalobca: PV (v zastúpení: D. Birkenmaier, advokát)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  vyhlásil túto žalobu za prípustnú a dôvodnú,
               
            v dôsledku toho,
      
                  —
               
               
                  zrušil tieto rozhodnutia: zamietnutie pôvodnej žiadosti D/191/20 z 20. júla 2020, zamietnutie sťažnosti R/458/20 z 29. januára 2021, zamietnutie sťažnosti R/137/21 z 1. júla 2021, ako aj zamietnutie sťažnosti R/512/20 z 26. februára 2021 vo všetkých ich aspektoch na základe všeobecnej právnej zásady „fraus omnia corrompit“, závažného podvodu alebo zničenia sociálnych práv, ktoré je zakázané článkom 34 Charty,
               
            
                  —
               
               
                  zrušil zamietnutie sťažnosti R/512/20 z 26. februára 2021 z dôvodu porušenia článku 41 ods. 2 písm. a) Charty,
               
            
                  —
               
               
                  priznal na základe článkov 268 a 340 ZFEÚ túto náhradu škody:
                  
                              —
                           
                           
                              nariadil náhradu nemajetkovej ujmy vo výške 100 000 eur a majetkovej ujmy vo výške 47 221,02 eura vyplývajúce zo zamietnutia týchto napadnutých rozhodnutí, ktorá sa odhaduje na celkovú sumu 147 221,02 eura, s výhradou prehodnotenia, spolu s úrokmi z omeškania a kompenzačnými úrokmi až do dňa úplného zaplatenia,
                           
                        
            
                  —
               
               
                  a v každom prípade
               
            
                  —
               
               
                  zaviazal žalovanú na náhradu všetkých trov konania vrátane nákladov na právnu pomoc.
               
            
         Dôvody a hlavné tvrdenia
      
      Na podporu svojej žaloby žalobca uvádza desať žalobných dôvodov.
      
                  1.
               
               
                  Prvý žalobný dôvod je založený na porušení článkov 1, 3, 4 a článku 31 ods. 1 Charty základných práv Európskej únie (ďalej len „Charta“) a článku 1e ods. 2 a článku 12a Služobného poriadku úradníkov Európskej únie (ďalej len „služobný poriadok“).
               
            
                  2.
               
               
                  Druhý žalobný dôvod je založený na porušení všeobecnej právnej zásady „fraus omnia corrumpit“ a článku 41 ods. 1 Charty z dôvodu použitia falošného podpisu v rozhodnutí, ktorým boli zrušené všetky dôchodkové práva žalobcu.
               
            
                  3.
               
               
                  Tretí žalobný dôvod je založený na úmyselnom pochybení a sprenevere finančných prostriedkov, čo vedie k novému porušeniu zásady „fraus omnia corrumpit“.
               
            
                  4.
               
               
                  Štvrtý žalobný dôvod je založený na porušení článkov 59 a 60 služobného poriadku, porušení zásady zákonnosti a verejného poriadku Úradom Komisie pre správu a úhradu individuálnych nárokov (PMO), ktorý nemá právomoc zrušiť nároky na dôchodok prostredníctvom svojvoľnej sankcie uloženej jednotlivcovi.
               
            
                  5.
               
               
                  Piaty žalobný dôvod je založený na závažnom porušení článku 34 Charty v dôsledku zničenia sociálnych práv a článku 77 služobného poriadku v dôsledku zrušenia nároku na dôchodok.
               
            
                  6.
               
               
                  Šiesty žalobný dôvod je založený na porušení zásady ne bis in idem, článku 50 Charty a článku 9 ods. 3 prílohy IX služobného poriadku.
               
            
                  7.
               
               
                  Siedmy žalobný dôvod je založený na závažnom porušení článku 41 ods. 2 písm. a) Charty a porušení práva byť vypočutý.
               
            
                  8.
               
               
                  Ôsmy žalobný dôvod je založený na porušení zásady proporcionality, keďže sankcia odvolania z funkcie je najprísnejšou sankciou stanovenou v služobnom poriadku, ku ktorej Komisia navyše pridala doživotné zrušenie všetkých dôchodkových práv.
               
            
                  9.
               
               
                  Deviaty žalobný dôvod je založený na zneužití právomoci útvarov PMO, pretože rozhodnutie o dočasnom znížení nároku na dôchodok môže prijať len tripartitný menovací orgán v rámci disciplinárneho konania o odvolaní z funkcie v súlade s článkom 9 ods. 1 písm. h) prílohy IX služobného poriadku.
               
            
                  10.
               
               
                  Desiaty žalobný dôvod je založený na porušení zásady rovnosti zaobchádzania a článku 20 Charty. Žalobca tvrdí, že úradník odvolaný z funkcie z oveľa závažnejších dôvodov, než žalobca, bol potrestaný miernejším trestom v podobe zrážok z dôchodku podľa služobného poriadku.